Beszámoló a házi segítségnyújtás 2025. évi tevékenységéről


Fácánkert Község Önkormányzata a házi segítségnyújtást 2007. szeptember 1. napjától a társulásban fenntartott Tolna Város Családsegítő Központja útján biztosítja.
Fácánkertben a házi segítségnyújtást 2025. januártól látom el. 
A házi segítségnyújtás alapvető célja, hogy a településen élő rászorulók önálló életvitelének fenntartását lakóhelyükön, saját otthonukban segítse és szükségleteiknek megfelelően, egyenlő eséllyel hozzáférhető szolgáltatást nyújtson a legszükségesebb elemi életfeltételek biztosítása érdekében.
Tevékenységi kör a gondozási – ápolási feladatok ellátása. Személyes higiénével kapcsolatos feladatok, gondozási környezetben végzett feladatok, élelmezés, egészségügyi feladatok ellátása.

A Családsegítő Központ házi segítségnyújtás keretében gondoskodik:
· Azokról az időskorú személyekről, akik otthonukban önmaguk ellátására saját erőből nem képesek és róluk nem gondoskodnak.
· Azokról a pszichiátriai betegekről, fogyatékos személyekről, valamint szenvedélybetegekről, akik állapotukból adódóan az önálló életvitellel kapcsolatos feladataik ellátásában segítséget igényelnek, de egyébként önmaguk ellátására képesek.
· Azokról az egészségi állapotuk miatt rászoruló személyekről, akik ezt az ellátási formát igénylik, illetve bentlakásos intézményi elhelyezésre várakoznak.
· Azokról a személyekről, akik a rehabilitációt követően a saját lakókörnyezetükbe történő visszailleszkedés céljából támogatást igényelnek önálló életvitelük fenntartásához.
Ez a szolgáltatás önkéntesen, saját kezdeményezésre vehető igénybe. Vagy kezdeményezheti még háziorvos és a lakókörnyezetből bárki, aki ellátatlan, idős vagy szociálisan rászoruló emberről tudomást szerez.



A gondozónő fizikai és mentális gondozást végez, valamint szociális feladatokat lát el.
· Gyógyszer adagolása, beadása
· Vérnyomásmérés, vércukormérés
· Fürdetés, mosdatás, öltöztetés
· Felületi sebkezelés
· Bevásárlás, gyógyszer kiváltása
· Információnyújtás, tanácsadás és mentális támogatás

Gondozottak mind egyedül élő idősek, akiknek nehéz a mozgás, helyváltoztatás. A gondozónő ezért segítséget nyújt a mindennapi feladatok elvégzésében, így az öltözködésben, ágyazásban, étkeztetésben és annak előkészítésében, tisztálkodásban, gyógyszer kiadagolásában és annak beszerzésében, bevásárlásban. Segít a hivatalos ügyek intézésében, kapcsolatban van a gondozott orvosával.

2024. január végével a jelzőrendszeres házi segítségnyújtás tevékenységi köre megszűnt.
A gondozottak létszáma egész évben 7-8 fő volt.
Napi átlag 6 óra gondozási idő volt, maradék időben beszerzés és ügyintézés történt.
Halálozás száma: 0
Mentőt 2 alkalommal kellett hívni.
Orvosi vizsgálatokra néhány alkalommal kellett kísérni gondozottat.
Orvossal, asszisztenssel való ügyintézés, kapcsolattartás hozzátartozókkal szinte naponta történik.
A gondozottak körében többnyire mindennapi tevékenységek elvégzésében volt jellemző a segítségnyújtás. Például gyógyszerek adagolása és beszerzése, bevásárlás, vérnyomás és vércukor mérése. Nagyon fontos a gondozottaknál a mentális támogatás, mivel egyedül élnek, magányosan. Gyakran előfordul, hogy egy gondozott egy napján csak a gondozónővel találkozik, ezért fontos nagyon a lelki támogatás és a rendszeres kapcsolattartás. Kevesebb volt az olyan gondozás, ahol ápolási feladatokat kellett ellátni. Például inkontinens beteg ellátása, étkeztetés, injekció beadása.
2025-ben a gondozónő igény esetén gyakran segített a lakosoknak gyógyszerek beszerzésében, bevásárlásban, ápolásban (injekció beadásában, sebkötözésben). Ezt valamikor hétvégeken is elvégezte. Kísérőként részt vett és segített az időseknek tartott rendezvényeken.

Kérem a tisztelt képviselőtestületet, fogadja el az alábbi beszámolót.

Fácánkert, 2026. április 16.

